PMIndiaData/PMIndiaSum huggingface dataset:
துணைச் செயலாளர்களின் நிறைவு நாள் நிகழ்வு: 2015ஆம் ஆண்டு தொகுப்பைச் சேர்ந்த இந்திய ஆட்சிப் பணி அதிகாரிகள் பிரதமரிடம் விளக்கக் காட்சிகளை காண்பித்தனர்.

2015ஆம் ஆண்டு தொகுப்பைச் சேர்ந்த இந்திய ஆட்சிப் பணி அதிகாரிகள் துணைச் செயலாளர்களாக தங்களது நிறைவு நிகழ்ச்சியின் ஒரு பகுதியாக பிரதமர் திரு. நரேந்திர மோடியின் முன்பாக செயல் விளக்கக் காட்சிகளை இன்று காண்பித்தனர். ஆட்சிமுறை பற்றிய பல்வேறு கருப்பொருட்களின் மீது தேர்ந்தெடுக்கப்பட்ட 8 செயல் விளக்கக் காட்சிகள் அதிகாரிகளால் உருவாக்கப்பட்டிருந்தன. விபத்தில் பாதிக்கப்பட்டவர்களுக்கு துரிதமான வகையில் உதவியை வழங்குவது, தனிநபர்களின் கரியமில வாயு செலவை கணக்கெடுப்பது, நிதிசார் சேவைகளுக்குள் மக்களைக் கொண்டு வருவது, கிராமப்புற மக்களின் வருவாயை மேம்படுத்துவது, புள்ளிவிவரங்களின் அடிப்படையில் கிராமப்புற வளத்தைப் பெருக்குவது, பாரம்பரிய சுற்றுலா, ரயில்வே பாதுகாப்பு மற்றும் மத்திய ஆயுத காவல்படை ஆகியவை குறித்ததாக இந்த விளக்கக் காட்சிகள் அமைந்திருந்தன. இத்தருணத்தில் உரையாற்றிய பிரதமர் அரசின் இளநிலை அதிகாரிகளும் முதுநிலை அதிகாரிகளும் ஒருவரோடு ஒருவர் கருத்துக்களைப் பரிமாறிக் கொள்வதில் நிறைய நேரத்தை செலவிட்டது குறிப்பிடத்தக்கதாகும் எனக் குறிப்பிட்டார். இளம் அதிகாரிகள் இத்தகைய கலந்துரையாடல்களிலிருந்து அனைத்து வகையான சாதகமான அம்சங்களையும் உள்வாங்கிக் கொள்ள வேண்டும் என்றும் பிரதமர் குறிப்பிட்டார். ஜி எஸ் டி வரியை அமல்படுத்துவது, டிஜிட்டல் முறையிலான பரிமாற்றங்களை , குறிப்பாக பீம் கைபேசி செயலியின் மூலமாக, அதிகரிப்பது ஆகிய விஷயங்களிலும் கவனம் செலுத்த வேண்டும் என்றும் இளம் அதிகாரிகளை பிரதமர் கேட்டுக் கொண்டார். அவரவரது துறைகளில் அரசின் இணைய வழியிலான சந்தையை மேற்கொள்வதை துரிதப்படுத்த வேண்டும் என்றும் அவர் அனைத்து அதிகாரிகளையும் கேட்டுக் கொண்டார். இந்த ஏற்பாடு இடைத்தரகர்களை அகற்றிவிடும்; அதன் விளைவாக அரசுக்கு பணம் சேமிப்பாகும் என்றும் அவர் குறிப்பிட்டார். பொது இடங்களில் காலைக்கடன்களைக் கழிக்கும் முறையை அகற்றுவது, கிராமப்புறங்களுக்கு மின்சார வசதி போன்றவற்றுக்கான இலக்குகளை உதாரணமாக எடுத்துக் கூறிய பிரதமர், இந்த இலக்குகளை 100 சதவீதம் நிறைவேற்றுவதை நோக்கி செயல்பட வேண்டும் என்றும் அதிகாரிகளைக் கேட்டுக் கொண்டார். 2022ஆம் ஆண்டிற்குள் நமது நாட்டின் விடுதலைப் போராட்டத் தியாகிகளின் கனவான இந்தியாவை உருவாக்குவதை நோக்கி செயல்படுமாறும் அவர் அதிகாரிகளை கேட்டுக் கொண்டார். எளிமையான குடும்பப் பின்னணியிலிருந்து வந்துள்ள அதிகாரிகள் இளம் மாணவர்களை சந்தித்து அவர்களை ஊக்குவிக்க வேண்டும் என்றும் அவர் கூறினார். இத்தகைய கருத்துப் பரிமாற்றம்தான் கருணைக்கு வழிவகுக்கிறது என்றும் பிரதமர் மேலும் குறிப்பிட்டார். இன்று அதிகாரிகளின் முக்கிய நோக்கம் என்பது நாட்டின், அதன் குடிமக்களின் நலனே ஆகும் என்றும் அவர் குறிப்பிட்டார். குழு உணர்வோடு வேலை செய்ய வேண்டும் என்று அதிகாரிகளை வற்புறுத்திய அவர், தாங்கள் செல்லும் இடங்களில் எல்லாம் இத்தகைய குழுக்களை உருவாக்க வேண்டும் என்றும் வலியுறுத்தினார்.
சிஆர்பிஎஃப்-ன் 82-வது அமைப்பு தினத்தை முன்னிட்டு சிஆர்பிஎஃப் வீரர்களுக்கு பிரதமர் வாழ்த்து

மத்திய ரிசர்வ் காவல் படையின் (சிஆர்பிஎஃப்) 82-வது அமைப்பு தினத்தை முன்னிட்டு பிரதமர் திரு.நரேந்திர மோடி சிஆர்பிஎஃப் வீரர்களுக்கு வாழ்த்துகளைத் தெரிவித்துள்ளார். பிரதமர் பகிர்ந்துள்ள டுவிட்டர் பதிவில், “மத்திய ரிசர்வ் காவல் படை என்ற உன்னதமான படை உருவாக்கப்பட்ட இந்த 82-வது அமைப்பு தினத்தில், சிஆர்பிஎஃப் வீரர்கள் அனைவருக்கும் எனது வாழ்த்துகளைத் தெரிவித்துக் கொள்கிறேன். நமது நாட்டை பாதுகாப்பதில் சிஆர்பிஎஃப் முன்னணியில் நிற்கிறது. இந்தப் படையின் துணிச்சலும், திறன் வல்லமையும் அனைவராலும் பாராட்டப்படுகிறது. வரும் ஆண்டுகளில் சிஆர்பிஎஃப் படை மேலும் சிறந்த சாதனைகளைப் படைக்கட்டும்” என்று கூறியுள்ளார்.
முன்னாள் பிரதமர் பண்டித ஜவஹர்லால் நேருவின் பிறந்த தினத்தை முன்னிட்டு பிரதமர் மரியாதை

முன்னாள் பிரதமர் பண்டித ஜவஹர்லால் நேருவின் பிறந்த தினத்தை முன்னிட்டு அவருக்கு பிரதமர் திரு நரேந்திர மோடி மரியாதை செலுத்தியுள்ளார். பிரதமர் வெளியிட்டுள்ள ட்விட்டர் பதிவில் கூறியிருப்பதாவது : “முன்னாள் பிரதமர் பண்டித ஜவஹர்லால் நேருவின் பிறந்த தினத்தில் அவருக்கு மரியாதை செலுத்துகிறேன். மேலும், தேசத்திற்காக அவர் ஆற்றிய பங்களிப்பையும் நாம் நினைவுகூர்வோம்”.
குஜராத்தின் 13 பத்திரிகையாளர்கlளுக்கு பதுக்பாய் தீட்சித் விருது – பிரதமர் வழங்கினார்

பிரதமர் திரு. நரேந்திர மோடி குஜராத்தை சேர்ந்த 13 பத்திரிகையாளர்களுக்கு பதுக்பாய் தீட்சித் விருதினை அளித்தார். இந்த விருதுகளை சூரத் ஷாஹெர் பத்ரகார் கல்யாண் நிதி நிறுவனம் வழங்கியது. இந்த விருதினை பெற்ற பத்திரிகையாளர்களை பிரதமர் பாராட்டினார். திரு. சி. ஆர். பாட்டில் உட்பட நாடுளுமன்ற உறுப்பினர்கள் இந்த நிகழ்ச்சியில் கலந்து கொண்டனர்.
ஆஷாத பூர்ணிமா-தம்மா சக்கர தின நிகழ்ச்சியில் தமது செய்தியை பிரதமர் நாளை பகிர உள்ளார்

ஆஷாத பூர்ணிமா–தம்மா சக்கர தின நிகழ்ச்சியில் தமது செய்தியை நாளை, 2021 ஜூலை 24 அன்று காலை 8.30 மணிக்கு பிரதமர் திரு நரேந்திர மோடி பகிர உள்ளார் “நாளை, 2021 ஜூலை 24 அன்று காலை 8.30 மணிக்கு ஆஷாத பூர்ணிமா–தம்மா சக்கர தின நிகழ்ச்சியில் எனது செய்தியை பகிர உள்ளேன்,” என்று தமது டிவிட்டர் பக்கத்தில் பிரதமர் குறிப்பிட்டுள்ளார். —–
அகமதாபாத்தில் ‘கலம் நோ கார்னிவல்’ புத்தக கண்காட்சியின் துவக்க விழாவில் பிரதமரின் உரை

நவபாரத் சாகித்ய மந்திரால் தொடங்கப்பட்டு ஒவ்வொரு ஆண்டும் அகமதாபாத்தில் நடைபெற்று வரும் பாரம்பரிய புத்தக கண்காட்சி, காலப்போக்கில் மேலும் வளம் பெற்றுள்ளது. ‘கலம் நோ கார்னிவல்’ என்பது குஜராத்தி மொழி தவிர்த்து ஆங்கிலம் மற்றும் இந்தி மொழிகளில் வெளிவந்த புத்தகங்கள் அடங்கிய பிரம்மாண்டமான சேகரிப்பாகும். நண்பர்களே, இந்த ஆண்டு விடுதலையின் அமிர்த பெருவிழாவை நாடு கொண்டாடி வரும் வேளையில் புத்தக கண்காட்சி நடைபெறுகிறது. நம் சுதந்திர போராட்டத்தின் வரலாறை புதுப்பிப்பது அமிர்த பெருவிழாவின் ஒரு பரிமாணமாகும். மறக்கப்பட்ட சுதந்திரப் போராட்டத்தின் அத்தியாயங்களை வெளி உலகத்திற்கு கொண்டு வருவதில் நாம் உறுதிபூண்டிருக்கிறோம். இது போன்ற நிகழ்வுகள் இந்த முயற்சிக்கு உத்வேகம் அளிக்கலாம். புத்தகக் கண்காட்சியில் சுதந்திரப் போராட்டம் சம்பந்தமான புத்தகங்களுக்கு சிறப்பு முக்கியத்துவம் வழங்கலாம். மாறிவரும் காலகட்டத்தில் நமது புத்தக வாசிப்பு பழக்கம் முறைபடுத்தப்பட வேண்டும். இது மிக முக்கியம். புத்தகம் எந்த வடிவத்தில் இருந்தாலும் அது ஒரு பொருட்டல்ல. இளைஞர்களிடையே புத்தகம் மீதான ஆர்வத்தை தூண்டுவதற்கு தேவையான முயற்சிகளையும் புத்தகங்களின் முக்கியத்துவத்தை அவர்கள் அறிந்து கொள்ளவும் இது போன்ற நிகழ்வுகள் மிக முக்கிய பங்காற்றும் என்று நான் நம்புகிறேன். புத்தக கண்காட்சிகளின் மதிப்பை நாம் புரிந்து கொள்ள வேண்டும். இந்த கண்காட்சிகளுக்கு குடும்பத்தோடு நாம் செல்ல வேண்டும். குஜராத் மக்கள் அனைவரும், வாசிப்பை அதிகரித்து, சிந்தனை வளத்தை மேம்படுத்த வேண்டும் என்று கேட்டுக்கொள்கிறேன். உங்கள் அனைவருக்கும் மீண்டும் ஒருமுறை நல்வாழ்த்துகளைத் தெரிவித்துக் கொள்கிறேன். மிக்க நன்றி! பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார். —-
மாநில முதல்வர்கள் கூட்டத்தில்  பிரதமரின் நிறைவு உரை

மாநில முதல்வர்கள் கூட்டத்தில் பங்கேற்று தங்களின் கருத்துகளையும் ஆலோசனைகளையும் வழங்கிய அனைத்து முதலமைச்சர்களுக்கும் மற்றும் துணை நிலை ஆளுநர்களுக்கும் பிரதமர் திரு நரேந்திர மோடி நன்றி தெரிவித்தார். புன்ஷி ஆணையத்தின் ஆலோசனை குறித்துப் பேசிய பிரதமர், இது சிறந்த துவக்கத்தைக் குறிக்கிறது என்று கூறினார். இது குறித்த விவாதங்கள் தொடரும். இந்த ஆலோசனைகளுக்கு பொதுவான ஒப்புதல் கிடைத்தப்பின் அமலாக்கம் தொடரும். சிறந்த அரசு முறையையும் வெளிப்படைத் தன்மையையும் ஊக்குவிக்கும் கருவியாக ஆதாரை ஏறக்குறைய முழுமையாக ஏற்றுக் கொண்டது தனக்கு மகிழ்ச்சி அளிப்பதாக பிரதமர் குறிப்பிட்டார். ஆதார் திட்டத்தினால் நிதிக்கருவூலத்திற்கு குறிப்பிடத்தக்க சேமிப்பு ஏற்பட்டுள்ளது. மத்திய அரசின் மூத்த அலுவலர்கள் இதன் மூலம் மாநிலங்கள் எவ்வளவு சேமித்துள்ளன என்ற தரவை சேகரிக்க வேண்டும். அனைத்து அஞ்சல் அலுவலகங்களும் பணம் செலுத்தும் வங்கியாக அங்கீகரிக்கப்பட்டுள்ளன. இது நேரடி மானிய பரிமாற்றத்தை அமலாக்கம் செய்வதற்கு சிறந்த உதவியாக இருக்கும் என்று பிரதமர் கூறினார். கல்வியைப் பொறுத்தவரை, கல்வி நிறுவனங்களை விரிவு படுத்துதல் மட்டும் போதாது. கல்வியின் தரத்தில் கவனம் செலுத்தப்பட வேண்டும். கல்வி தரத்தில் உள்ள குறைகளை தொழில்நுட்பம் மூலம் சரி செய்யலாம் என்று பிரதமர் கூறினார். சட்டம் மற்றும் ஒழுங்கு குறித்துப் பேசுகையில், இந்தியாவில் உள்ள மத்திய மற்றும் மாநில அரசுகள் உலகில் நடைபெறும் எந்த நிகழ்வையும் புறக்கணிக்க முடியாது. அரசியல் பிரச்சினைகளை தவிர்த்து அனைவரும் தேசிய பாதுகாப்பை முக்கியமாக கருத வேண்டும் என்று பிரதமர் கூறினார். மாநில காவல் துறையின் இயக்குநர்களுடன் நடைபெற்ற மூன்று மாநாட்டை நினைவு கூர்ந்த பிரதமர், மாநாட்டில் விவாதிக்கப்பட்ட அனைத்து விஷயங்களையும் தொடர்ந்து கண்காணிக்க வேண்டும் என்று முதலமைச்சர்களைக் கேட்டுக் கொண்டார். அனைத்து இடங்களிலும் காவல் படையினர் இருப்பதையும் சிறந்த கண்காணிப்பு கேமராக்களை பொருத்துவதின் மூலம் குற்றங்களை ஒழிப்பதிலும் கவனம் செலுத்த வேண்டும். தனிப்பட்ட முறையில் பொருத்தப்படும் கண்காணிப்பு கேமராக்கள் இவ் விஷயத்தில் மிகவும் பயனளிக்கிறது என்று பிரதமர் கேட்டுக் கொண்டார். சட்டத்துக்கு விரோதமான நடவடிக்கைகளை ஒழிக்க மாநிலங்கள் இடையே ஒத்துழைப்பின் அவசியத்தையும் வலியுறுத்தினார். முதலமைச்சர்கள் மற்றும் துணை நிலை ஆளுநர்களின் ஆலோசனைகள் கவனமாக பரிசீலிக்கப்படும் என்று பிரதமர் உறுதியளித்தார்.
குஜராத் மாநிலம் மோர்பியில் 108 அடி அனுமன் சிலையை திறந்து வைத்து பிரதமர் ஆற்றிய உரையின் முக்கிய அம்சங்கள்

வணக்கம்! மகா மண்டலேஸ்வர் கங்கேஸ்வரி தேவி அவர்களே, ராம கதை நிகழ்ச்சியுடன் சம்பந்தப்பட்டவர்களே, இந்த நிகழ்ச்சியில் பங்கேற்கும் துறவிகளே, கல்வியாளர்களே, பக்தர்களே. உங்கள் அனைவருக்கும் வணக்கம். மங்களகரமான அனுமன் ஜெயந்தியையொட்டி நாட்டுமக்கள் அனைவருக்கும் வாழ்த்துக்கள். இந்த மங்களகரமான நிகழ்ச்சியில் பிரம்மாண்டமான அனுமன் சிலை திறந்துவைக்கப்படுவது நாடு முழுவதும் உள்ள ராம பக்தர்களையும், அனுமன் பக்தர்களையும் பெருமகிழ்ச்சியடைய வைத்துள்ளது. நண்பர்களே, கடவுளின் அருள் இல்லாமல் துறவிகளை தரிசிப்பது அரிதாகும். அதிர்ஷ்டவசமாக கடந்த சில தினங்களாக அம்பாஜி மாதா, உமியா மாதா, அன்னபூர்ணா மாதா ஆகியோரின் அருளை பெறும் பாக்கியத்தை நான் பெற்றுள்ளேன். இன்று அனுமனுடன் தொடர்பு கொண்ட துறவிகளின் அருளும் எனக்கு கிட்டியுள்ளது. நாட்டின் நான்கு மூலைகளிலும் இதுபோன்ற நான்கு சிலைகளை நிறுவும் திட்டம் ‘ஒரே பாரதம் ஒப்பற்ற பாரதம்’ என்ற உறுதிப்பாட்டின் பிரதிபலிப்பாகும். அனுமன் தமது சேவை மனப்பான்மையால் அனைவரையும் ஒன்றிணைக்கிறார். ஆஞ்சநேயர் காடுகளில் வசிக்கும் சமூகங்களுக்கு கண்ணியத்தையும் அதிகாரத்தையும் பெற்ற வலிமையின் சின்னமாகும். ஒரே பாரதம் ஒப்பற்ற பாரதத்தின் முக்கிய பிணைப்பாக ஆஞ்சநேயர் திகழ்கிறார். அதேபோல், நாடு முழுவதும் பல்வேறு வட்டாரங்களிலும் மொழிகளிலும் உள்ள ராமர் சரித்திரம், கடவுள் பக்தியில் அனைவரையும் ஒன்றாக இணைக்கிறது. இதுவே, நமது ஆன்மீகம், கலாச்சாரம் மற்றும் பாரம்பரியத்தின் பலம். அடிமைத்தனத்தின் கடினமான காலத்திலும் தனித்தனி பகுதிகளை இது ஒன்றிணைத்தது. சுதந்திரத்திற்கான தேசிய உறுதிமொழியின் ஒருங்கிணைந்த முயற்சிகளை இது வலுப்படுத்தியது. ஆயிரக்கணக்கான ஆண்டுகளின் இடையூறுகளை எதிர்கொண்டு, இந்தியாவை உறுதியுடன் வைத்திருப்பதில் நமது நாகரிகமும் கலாச்சாரமும் பெரும் பங்காற்றியுள்ளன. முழுத் திறமையுடையவராக பகவான் ராமர் இருந்தபோதிலும், ஒவ்வொருவரின் பலத்தையும் சிறப்பாகப் பயன்படுத்தியதில் இது பிரதிபலிக்கிறது. அனைவருடன் – அனைவரின் முயற்சி என்பதற்கு ராமரின் சரித்திரம் ஒரு சிறந்த உதாரணம், அனுமனுக்கு இதில் முக்கிய பங்குண்டு. விபத்தின் போது கற்றுக்கொண்ட பாடங்கள் கட்ச் நிலநடுக்கத்தின் போதும் உதவியது. மோர்பி இன்று தொழில்துறையின் செழிப்பான மையமாக இருப்பதால் அது முன்னேற்றமடைந்து வருகிறது. ஜாம்நகரில் பித்தளை, ராஜ்கோட்டில் பொறியியல் மற்றும் மோர்பியில் கடிகார தொழில் ஆகியவற்றைப் பார்த்தால், மினி ஜப்பான் போன்ற உணர்வைத் தருகிறது. #Hanumanji4dham திட்டத்தின் ஒரு பகுதியாக, நாடு முழுவதும் நான்கு திசைகளிலும் அமைக்கப்பட்டுள்ள 4 சிலைகளில் இரண்டாவது சிலை இன்று திறக்கப்பட்டது. மேற்கில் மோர்பியில் உள்ள பரம் பூஜ்ய பாபுகேஷ்வானந்த் ஜியின் ஆசிரமத்தில் இது அமைக்கப்பட்டுள்ளது. இத்தொடரின் முதல் சிலை வடக்கே சிம்லாவில் 2010-ல் அமைக்கப்பட்டது. தெற்கில் ராமேஸ்வரத்தில் சிலை அமைக்கும் பணி தொடங்கப்பட்டுள்ளது.
அமேதியில் இந்திய ரஷ்ய கூட்டு முயற்சியான துப்பாக்கி நிறுவனத்தை பிரதமர் நாட்டுக்கு அர்ப்பணித்தார்

உத்தரப்பிரதேச மாநிலம் அமேதியில் உள்ள கவ்ஹாருக்கு பிரதமர் திரு.நரேந்திர மோடி இன்று (03.03.2019) வருகை தந்தார். அவர், கலாஷ்னிகாவ் தாக்குதல் துப்பாக்கி தயாரிப்புக்கான இந்திய – ரஷ்ய துப்பாக்கி நிறுவன கூட்டு முயற்சியை நாட்டுக்கு அர்ப்பணித்தார். அவர், அமேதியில் பல்வேறு வளர்ச்சித் திட்டங்களையும் துவக்கி வைத்ததுடன் பல திட்டங்களுக்கு அடிக்கல்லும் நாட்டினார். இந்நிகழ்ச்சியையொட்டி ரஷ்ய அதிபர் விளாடிமீர் புட்டின் அனுப்பிய சிறப்பு செய்தியை பாதுகாப்புத்துறை அமைச்சர் நிர்மலா சீதாராமன் வாசித்தார். “புதிய கூட்டு முயற்சி உலகப் புகழ்ப்பெற்ற கலாஷ்னிகாவ் தாக்குதல் துப்பாக்கிகளின் புதிய 200வது தொடரை தயாரிப்பதோடு விரைவில், முழுமையான உள்நாட்டு தயாரிப்புக்கான இலக்கை அடையும். எனவே, மேம்படுத்தப்பட்ட ரஷ்ய தொழில்நுட்பத்தின் அடிப்படையில் சிறு போர் கருவிகளின் பிரிவில், இந்திய பாதுகாப்பு தொழில்துறை தேசிய பாதுகாப்பு முகமைகளின் தேவைகளை பூர்த்தி செய்யும் வாய்ப்பை பெறும்” நிகழ்ச்சியில் பேசிய பிரதமர், இந்த பங்களிப்பிற்கு அதிபர் புட்டினுக்கு நன்றி தெரிவித்தார். அமேதியில் உள்ள இந்த தொழிற்சாலையில் லட்சக்கணக்கான துப்பாக்கிகள் தயாரிக்கப்பட்டு அது நமது பாதுகாப்புப் படைகளை வலுப்படுத்தும் என்றார். இந்த வளர்ச்சி நீண்டகாலம் தாமதிக்கப்பட்டதாக அவர் கூறினார். நமது பாதுகாப்பு வீரர்களுக்கான நவீன துப்பாக்கிகளின் தயாரிப்பு தாமதப்படுத்தப்பட்டது உண்மையில் நமது வீரர்களுக்கு அநீதி இழைக்கப்பட்டதற்கு இணையானதாகும் என்றார். 2009-ஆம் ஆண்டில் குண்டு துளைக்காத ஆடைக்கான தேவை சுட்டிக்காட்டப்பட்டதை நினைவுகூர்ந்த பிரதமர், 2014ஆம் ஆண்டு வரை இதுபோன்ற ஆடைகள் வாங்கப்படவில்லை என்றார். இந்த தேவையை தற்போது மத்திய அரசு பூர்த்தி செய்திருப்பதாக அவர் கூறினார். முன்பு, முக்கியமான போர் தளவாடங்கள் வாங்குவதில் இதுபோன்ற தாமதம் ஏற்பட்டதாக அவர் கூறினார். இச்சூழலில், ரஃபேல் போர் விமானங்கள் பற்றி குறிப்பிட்ட அவர், மத்திய அரசின் முயற்சிகளின் காரணமாக இவை சில மாதங்களில் இந்திய விமானப்படையில் சேர்க்கப்படும் என்றார். அமேதியில் இதர வளர்ச்சித் திட்டங்கள் செயல்படுத்தப்படுவதிலுள்ள சிக்கல்களை அவர் சுட்டிக்காட்டினார். இந்தச் சிக்கல்கள் நீக்கப்படும் என்று கூறிய அவர், மக்களுக்கு வேலைவாய்ப்பு வழங்குவதற்கு இத்திட்டங்கள் செயல்படுத்தப்படும் என்றார். அமேதியில் பிரதமர் வீட்டு வசதி திட்டம், உஜ்வாலா திட்டம், சௌபாக்யா யோஜனா மற்றும் கழிப்பறைகளை கட்டுவது ஆகிய திட்டங்கள் செயல்படுத்தப்படுவது மக்கள் வசதியான முறையில் வாழ்வதற்கு வழிவகுக்கிறது என்றார். மத்திய அரசு ஏழைகளுக்கு அதிகாரமளிப்பதாக கூறிய பிரதமர், அவர்கள் வறுமையை விட்டு வெளியில் வருவதற்கும் உதவுவதாக தெரிவித்தார். அதே போன்று, விவசாயிகளுக்கும் அதிகாரங்கள் அளிக்கப்படுவதாக அவர் கூறினார். இச்சூழலில், பிரதமர் விவசாயிகள் உதவித் திட்டம் பற்றியும் அவர் சுட்டிக்காட்டினார். அடுத்த பத்தாண்டுகளில் விவசாயிகளுக்கு 7.5 லட்சம் கோடி ரூபாய் சென்று சேருவதை இத்திட்டம் உறுதி செய்யும் என்றார் அவர்.
வெளிநாடுகளில் முக்கியமான கட்டமைப்பு திட்டங்களில் ஈடுபடும் இந்திய நிறுவனங்களுக்கு அளிக்கப்படும் நிதியில் சலுகை வழங்க உத்தேசம்

வெளிநாடுகளில் முக்கியமான கட்டமைப்பு திட்டங்களை மேற்கொள்ளும் இந்திய நிறுவனங்களுக்கு ஏற்றுமதி இறக்குமதி வங்கியின் மூலம் நிதியை சலுகை அடிப்படையில் வழங்கும் திட்டத்திற்கு பிரதமர் நரேந்திர மோடி தலைமையிலான மத்திய அமைச்சரவை அனுமதி அளித்துள்ளது. இதன் மூலம் இந்திய நிறுவனங்கள் வெளிநாடுகளில் பெரிய திட்டப்பணிகளை மேற்கொள்ள முடியும். இந்த கடனை திருப்பி அளிக்க அயல்நாட்டு அரசு உறுதியளிக்கும். இத்திட்டத்தின் மூலம் நிதியுதவி அளிக்க குழு ஒன்று முடிவு செய்யும். இந்தக் குழுவில் நிதி அமைச்சகத்தின் செலவுகளுக்கான துறை, வெளிவிவகார அமைச்சகம், தொழில் மேம்பாட்டு அமைச்சகம், வர்த்தகத்துறை, நிதிச்சேவை துறை, உள்துறை அமைச்சகம், ஆகியவற்றின் உறுப்பினர்கள் இருப்பார்கள். இந்தக் குழுவில் தேசிய பாதுகாப்பு துணை ஆலோசகரும் உறுப்பினராக இருப்பார். திட்டம் துவங்கிய இரண்டு ஆண்டுகளுக்கு இக்குழுவிற்கு தேவையான அதிகாரங்கள் வழங்கப்படும். திட்டங்களுக்கு அளிக்கப்பட்ட கடன் தொகையின் செலவு குறித்து இக்குழு மேற்பார்வையிடும். ஏற்றுமதி இறக்குமதி வங்கியோடு அதே விதிமுறைகளின்படி மற்ற பொதுத்துறை வங்கிகளும் இத்திட்டங்களுக்கு உதவி நிதியுதவி அளிக்க இக்குழு ஆலோசனை அளிக்கும். ஒப்பந்தங்கள் மூலம் எடுக்கப்படும் திட்டப்பணிகளுக்கு தேவையான நிதியுதவியில் 75 சதவீத நிதியை இந்தியாவிலிருந்து அளிக்க குழு வலியுறுத்தும். இரண்டு ஆண்டுகளுக்கு பிறகு இத்திட்டத்தின் அனுபவங்கள் பற்றி மதிப்பீடு செய்யப்படும். பின்னணி: இந்தியாவில் கட்டமைப்பு திட்டப்பணிகளை மேற்கொள்ளும் இந்தியாவின் பல பெரிய நிறுவனங்கள் நல்ல புகழ் பெற்றுள்ளன. ஆயினும் அவர்கள் வெளிநாடுகளில் ஒப்பந்தங்களை பெறமுடியாத நிலை உள்ளது. ஏனெனில், இந்தியாவில் அதற்கு அதிக அளவு நிதி தேவை. ஆகவே, அதுபோன்ற இந்திய நிறுவனங்கள் ஒப்பந்தங்களை வெளிநாடுகளில் பெறவும் இந்திய நிறுவனங்கள் அத்திட்டங்களை நிறைவேற்றவேண்டியது அவசியம் என்பது தற்போது உணரப்பட்டுள்ளது. •••••••
2001 ஆம் ஆண்டு நாடாளுமன்ற தாக்குதலில் உயிர்நீத்த தியாகிகளுக்கு பிரதமர் மரியாதை செலுத்தினார்

2001 ஆம் ஆண்டு நாடாளுமன்றத்தின் மீது நடைபெற்ற தாக்குதலின் போது பணியில் இருந்து உயிர்த் தியாகம் செய்த அனைத்துப் பாதுகாப்பு படைவீரர்களுக்கும் பிரதமர் திரு.நரேந்திர மோடி மரியாதை செலுத்தியுள்ளார். இது குறித்து அவர் டுவிட்டர் பதிவில் கூறியிருப்பதாவது; “2001 ஆம் ஆண்டு நாடாளுமன்றத்தின் மீது தாக்குதல் நடைபெற்றபோது, தங்கள் கடமையை நிறைவேற்றி உயிர்த் தியாகம் செய்த அனைத்துப் பாதுகாப்புப் படை வீரர்களுக்கும் நான் மரியாதை செலுத்துகிறேன். நாட்டுக்கு அவர்கள் ஆற்றிய சேவை மற்றும் செய்த உயிர்த்தியாகம் ஆகியவை ஒவ்வொரு குடிமக்களையும் தொடர்ந்து உத்வேகம் அளிக்கும்.”
கனடா பிரதமர் மேதகு ஜஸ்டின் ட்ரூடேயு உடன் பிரதமர் திரு நரேந்திர மோடி தொலைபேசியில் உரையாடல்

கனடா நாட்டுப் பிரதமர் மேதகு ஜஸ்டின் ட்ரூடேயுடன், பிரதமர் திரு நரேந்திர மோடி இன்று தொலைபேசியில் உரையாடினார். இருநாடுகளிலும் கொவிட்-19 பெருந்தொற்றால் ஏற்பட்டுள்ள நிலைமை குறித்து இரண்டு தலைவர்களும் தகவல்களைப் பகிர்ந்து கொண்டனர். தற்போது ஏற்பட்டுள்ள சுகாதார மற்றும் பொருளாதார நெருக்கடியைத் தீர்ப்பதற்காக சர்வதேச அளவில் இணைந்து செயல்படும் வாய்ப்புகள் குறித்து இருவரும் விவாதித்தனர். உலகளவில் மேம்பட்டு வரும் மனிதகுல விழுமியங்கள் உட்பட, கொவிட்டுக்குப் பிந்தைய உலகத்தின் நலனுக்காக இந்தியாவும், கனடாவும் கூட்டுறவுடன் செயல்பட இருவரும் ஒப்புக்கொண்டனர். உலக சுகாதார நிறுவனம் உள்ளிட்ட பன்னோக்கு நிறுவனங்களை வலுப்படுத்த வேண்டியதன் அவசியம் குறித்து வலியுறுத்திய இருவரும், சுகாதார, சமூக, பொருளாதார மற்றும் அரசியல் பிரச்சினைகளில் பல்வேறு சர்வதேச தளங்களில் இருநாடுகளும் இணைந்து செயல்படவும் ஒப்புக்கொண்டனர். கனடாவில் வசிக்கும் இந்திய குடிமக்களுக்கு அனைத்து உதவிகளையும் அளித்து, அவர்கள் இந்தியா திரும்புவதற்கு உதவி செய்த கனடா நாட்டு அதிகாரிகளின் பணியினைப் பிரதமர் திரு மோடி, மனம் நெகிழ்ந்து பாராட்டினார். இந்தியாவில் உள்ள கனடா நாட்டு குடிமக்கள், அவர்கள் தாய்நாட்டிற்கு திரும்புவதற்காக உதவி செய்த இந்திய அரசை பிரதமர் ட்ரூடேயு பாராட்டினார். வரும் நாட்களி்ல் இருதரப்பு ஆலோசனைகளைத் தொடர ஒப்புக்கொண்ட இரண்டு தலைவர்களும், குடியாட்சிப் பண்புகளை உடைய மிகப்பெரிய பொருளாதாரங்களான இந்தியாவும், கனடாவும் பல சர்வதேச பிரச்சினைகளில் இயல்பாகவே ஒத்த கருத்துடன் இருப்பதை ஒப்புக்கொண்டனர்.
டோக்கியோ 2020 ஒலிம்பிக் போட்டியில், அற்புதமான செயல்பாட்டுக்காக இந்திய குழுவினருக்கு பிரதமர் வாழ்த்து

ஒலிம்பிக் போட்டியில் இந்தியக் குழுவினரின் அற்புதமான செயல்பாட்டுக்கு பிரதமர் திரு நரேந்திர மோடி வாழ்த்து தெரிவித்தார். டோக்கியோ 2020 ஒலிம்பிக் போட்டி நிறைவடையவுள்ளதால், இந்தியா சார்பில் கலந்து கொண்ட ஒவ்வொரு விளையாட்டு வீரரும் சாம்பியன் என பிரதமர் கூறினார். இந்தியா வென்ற பதக்கங்கள், நிச்சயமாக நாட்டை பெருமிதம் அடையச் செய்து ஊக்குவித்துள்ளது என அவர் கூறினார். அதேநேரத்தில், அடிமட்டத்திலிருந்து விளையாட்டை மேலும் பிரபலப்படுத்த தொடர்ந்து பணியாற்ற இதுதான் சரியான நேரம், அப்போதுதான் புதிய திறமையாளர்கள் உருவாகி, வரும் காலங்களில் இந்தியா சார்பில் பங்குபெறும் வாய்ப்பை பெறுவர் என்றும் அவர் கூறினார். நன்கு திட்டமிடப்பட்ட விளையாட்டு போட்டியை நடத்தியதற்காக ஜப்பான் அரசுக்கும், மக்களுக்கும் அவர் நன்றி தெரிவித்தார். இது குறித்து தொடர் சுட்டுரைகளில் செய்தி வெளியிட்ட பிரதமர் கூறியதாவது: ‘‘டோக்கியோ 2020 நிறைவடையவுள்ளதால், விளையாட்டு போட்டிகளில் அருமையான செயல்பாட்டுக்காக இந்திய குழுவினரை பாராட்ட விரும்புகிறேன். சிறந்த திறன், குழுப்பணி மற்றும் அர்ப்பணிப்பை அவர்கள் வெளிப்படுத்தினர். இந்தியா சார்பில் கலந்து கொண்ட ஒவ்வொரு விளையாட்டு வீரரும் சாம்பியன்’’ இந்தியா வென்ற பதக்கங்கள், நிச்சயமாக நாட்டை பெருமிதம் அடையச் செய்து ஊக்குவித்துள்ளது. அதேநேரத்தில், அடிமட்டத்திலிருந்து விளையாட்டை மேலும் பிரபலப்படுத்த தொடர்ந்து பணியாற்ற இதுதான் சரியான நேரம், அப்போதுதான் புதிய திறமையாளர்கள் உருவாகி, வரும் காலங்களில் இந்தியா சார்பில் பங்குபெறும் வாய்ப்பை பெறுவர். நன்கு திட்டமிடப்பட்ட விளையாட்டு போட்டியை நடத்தியதற்காக, ஜப்பான் அரசுக்கும், மக்களுக்கும் சிறப்பு நன்றி, குறிப்பாக டோக்கியோவுக்கு. இது போன்ற நேரங்களில், மிக வெற்றிகரமாக விளையாட்டு போட்டியை நடத்துவது, மீண்டுவருவதற்கான வலுவான தகவலை தெரியப்படுத்தியுள்ளது. விளையாட்டுக்கள் எவ்வாறு மிகச் சிறந்த ஒன்றிணைப்பாளராக இருக்கிறது என்பதையும் இது நிரூபித்துள்ளது. #Tokyo2020’’
ஐக்கிய நாடுகளின் பொதுச் சபை தலைவர் திரு. மொகென்ஸ் லைக்டாக்ஃப்ட்டுடன் பிரதமர் சந்திப்பு

ஐக்கிய நாடுகள் பொதுச் சபையின் 70வது கூட்டத்தொடரின் தலைவராக தேர்ந்தெடுக்கப்பட்ட திரு. மொகென்ஸ் லைக்டாக்ஃப்ட்டை பிரதமர் திரு. நரேந்திர மோடி இன்று வரவேற்றார். ஐக்கிய நாடுகளின் பொதுச் சபையின் 70வது கூட்டத் தொடர் மிக முக்கியமானது என்றும் அதற்காக தேர்ந்தெடுக்கப்பட்ட தலைவர் மொகென்ஸ் லைக்டாக்ஃப்ட்டை வாழ்த்துவதாகவும் பிரதமர் தெரிவித்தார். 2030ம் ஆண்டிற்கான வளம் குன்றா வளர்ச்சி குறித்த செயல் நிரல்களை கடைபிடிப்பதற்கான தீர்மானத்திற்காக ஐக்கிய நாடுகள் சபையின் உச்சி மாநாடு துவங்க உள்ளது. இந்த ஆண்டு செப்டம்பர் மாதம் 25ம் தேதி நடைபெற உள்ள இந்த உச்சி மாநாட்டில் கலந்துக் கொள்ள தான் ஆர்வமாக இருப்பதாக அப்போது பிரதமர் தெரிவித்தார். 2030ம் ஆண்டிற்கான நிலையான வளர்ச்சி குறித்த தீர்மானம் நிறைவேற்றப்படுவது பற்றி பிரதமர் கூறுகையில் வளர்ச்சிக்கான பல திட்டங்களை குறிப்பாக தூய்மை இந்தியா, இந்தியாவில் தயாரிப்போம், டிஜிட்டல் இந்தியா, திறன்மிகு இந்தியா, நவீன நகரங்கள் அமைப்பது, ஜன்தன் யோஜனா போன்ற திட்டங்களை ஏற்கனவே இந்திய அரசு செயல்படுத்தி வருகின்றது என்றும் தெரிவித்தார். ஐக்கிய நாடுகள் பொதுச் சபையின் 70வது ஆண்டு கூட்டம் ஐக்கிய நாடுகள் சபைக்கு மிக முக்கியமானது என்று பிரதமர் குறிப்பிட்டார். மக்களின் எதிர்பார்ப்பிற்கு உகந்தவாறு செயல்படுவது என்பதை ஐக்கிய நாடுகள் சபையின் கூட்டம் உறுதிப்படுத்த வேண்டும் என்றார் அவர். ஐக்கிய நாடுகளின் சபையின் பாதுகாப்பு கவுன்சிலை சீரமைப்பது குறித்த பிரச்சினை, தீவிரவாதத்தை ஒடுக்குவதற்கான சட்ட வழிமுறைகளை வலுப்படுத்துவது போன்றவற்றிற்கு முடிவுகள் எடுக்கப்பட வேண்டும் என்றும் பிரதமர் திரு. நரேந்திர மோடி வலியுறுத்தினார். ஐக்கிய நாடுகளில் பொதுச் சபை 70வது ஆண்டு கூட்டத்தில் எடுக்கப்பட வேண்டிய முன்னுரிமைகள் குறித்து பிரதமர் திரு. நரேந்திர மோடி திரு. மொகென்ஸ் லைக்டாக்ப்ஃட்யிடம் விளக்கினார். இது பற்றி அவர் கூறுகையில் முக்கிய “முடிவுகளை எடுக்கும் நாடுகளுக்கான குழு”வை அமைப்பது பற்றி உலக நாடுகளின் ஒத்துழைப்பை ஐக்கிய நாடுகள் சபை பெற வேண்டும் என்றும் தட்பவெப்ப நிலை மாற்றம் குறித்த பிரச்சினைகள், சர்வதேச அளவில் அமைதி மற்றும் பாதுகாப்பு பற்றி ஐக்கிய நாடுகள் சபையின் செயல்பாடு ஆகியவற்றை குறிப்பிட்டார். உலகில் ஜனநாயகத்தை பின்பற்றும் பெரிய நாடுகளில் ஒன்றான இந்தியா ஐக்கிய நாடுகள் சபையின் அமைதி பாதுகாப்பு பணிகளில் பெரிய அளிவில் ஈடுபடுகிறது என்றும் ஆகவே ஐக்கிய நாடுகள் சபையில் முடிவுகளை மேற்கொள்ளும்போது இந்தியாவிற்கு பெரும் பங்கை அளிக்க வேண்டியது அவசியம் என்றும் திரு. மொகென்ஸ் லைக்டாக்ஃப்ட் தெரிவித்தார். ஐக்கிய நாடுகள் சபையின் அமைதி பாதுகாப்பு பணிகளில் இந்தியா தொடர்ந்து ஈடுபடும் என்று பிரதமர் அப்போது உறுதியளித்தார். தட்பவெப்ப நிலை மாற்றம் குறித்த பிரச்சினைகளை இரு தலைவர்களும் தங்கள் கருத்துகளை தெரிவித்தனர். பாரிசில் நடைபெற உள்ள COP-21 மாநாட்டில் வளரும் நாடுகளுக்கு உகந்தவாறு தீர்மானங்கள் நிறைவேற்றபடும் என்று இரு தலைவர்களும் நம்பிக்கை தெரிவித்தனர். •••••••
மகாவீர் ஜெயந்தி – பிரதமர் மரியாதை

மகாவீர் ஜெயந்தியை முன்னிட்டு பிரதமர் திரு. நரேந்திர மோடி கடவுள் மகாவீரரின் செய்தியை நினைவு கூறினார். மொத்த மனித நேயத்திற்கும் அமைதிக்கும் நல்வாழ்விற்கும் வழிகாட்டிய மகாவீரர் ஜெயந்தியை முன்னிட்டு, கடவுள் மகாவீரருக்கு தலை வணங்குகிறேன் என்று பிரதமர் தெரிவித்துள்ளார்.
முன்னாள் பிரதமர் திருமதி. இந்திரா காந்தியின் நினைவுநாளில் பிரதமர் அஞ்சலி செலுத்தியுள்ளார்

முன்னாள் பிரதமர் திருமதி. இந்திரா காந்தியின் நினைவுநாளில் அவருக்குப் பிரதமர் திரு நரேந்திர மோடி அஞ்சலி செலுத்தியுள்ளார். “இந்தியாவின் முன்னாள் பிரதமர் திருமதி. இந்திரா காந்தி அவர்களின் நினைவு நாளில் அவருக்கு அஞ்சலி செலுத்துகிறேன்” என்று பிரதமர் டுவிட்டர் செய்தியில் கூறியுள்ளார்.
மும்பையில் இந்திய திரைப்பட தேசிய அருங்காட்சியகத்தை பிரதமர் நாளை திறந்து வைக்கிறார்

மும்பையில் இந்திய திரைப்பட தேசிய அருங்காட்சியகத்தின் புதிய கட்டடத்தை பிரதமர் திரு. நரேந்திர மோடி, நாளை (ஜனவரி 19, 2019) திறந்து வைக்கிறார். தேசிய அருங்காட்சியத்தை பார்வையிடும் பிரதமர், அங்கு உரையாற்றுகிறார். இந்திய திரைப்படத் துறையின் செழுமைமிக்க வரலாற்றை பறைசாற்றும் விதமாக அமைக்கப்பட்டுள்ள இந்திய திரைப்பட தேசிய அருங்காட்சியகம், திரைப்பட பரிணாம வளர்ச்சி மூலம் எடுத்துரைக்கப்பட்ட இந்தியாவின் சமூக – கலாச்சார வரலாற்றையும் சித்தரிப்பதாக உள்ளது. இந்த அருங்காட்சியகத்தை பார்வையிடும் பார்வையாளர்கள், இந்திய திரைப்படத்தின் நூற்றாண்டு கால பயணத்தை, பல்வேறு காட்சிகள் மற்றும் கிராஃபிக்ஸ், திரைப்படத் துணுக்குகள், கலைப் பொருட்கள், விளம்பரப் பொருட்கள், கலந்துரையாடல் கண்காட்சி போன்றவற்றின் மூலம் அறிந்து கொள்ளும் வகையில் அமைக்கப்பட்டுள்ளது. தெற்கு மும்பையில் இந்திய திரைப்படப் பிரிவு வளாகத்தில், வரலாற்றுச் சிறப்புமிக்க குல்ஷன் மகால் மற்றும் புதிய அருங்காட்சியக கட்டடம் ஆகிய பரந்து விரிந்த இரண்டு கட்டடங்களில் இந்த அருங்காட்சியகம் அமைக்கப்பட்டுள்ளது. புதிய அருங்காட்சியகக் கட்டடம் நான்கு தளங்களைக் கொண்டது: தளம் 1 – காந்தி & திரைப்படம், தளம் 2 – குழந்தைகள் திரைப்பட அரங்கம் தளம் 3 – தொழில்நுட்பம், படைப்பாற்றல் மற்றும் இந்தியத் திரைப்படம் தளம் 4 – ஒட்டுமொத்த இந்தியத் திரைப்படங்கள். புதிய அருங்காட்சியகக் கட்டடத்தில் இரண்டு கலையரங்குகள், அதிநவீன டிஜிட்டல் திரைப்பட புரொஜக்டர்கள் மற்றும் 7.1 ஒலிக்கருவி வசதியுடன் அமைக்கப்பட்டுள்ளது.
அசாமைச் சேர்ந்த மாற்றுத்திறனாளி கைவினைஞர் அபிஜித் கோதானியுடன் பிரதமர் கலந்துரையாடினார்

பிரதமர் திரு.நரேந்திர மோடி, அசாம் மாநிலத்தைச் சேர்ந்த மாற்றுத்திறனாளி கைவினைஞர் அபிஜித் கோதானியுடன் கலந்துரையாடினார். இதுகுறித்து பிரதமர் அலுவலகம் வெளியிட்டுள்ள ட்விட்டர் பதிவில்: “முன்னதாக இன்று, அசாமைச் சேர்ந்த அபிஜித் கோதானி பிரதமர் திரு.நரேந்திர மோடியை சந்தித்துப் பேசினார். என்றும் நினைவுகூறத்தக்க அவரது இந்த கலந்துரையாடல் அனுபவங்களை அவர் பகிர்ந்துள்ளார்…“ என்று தெரிவிக்கப்பட்டுள்ளது.